NA PINADAR – Batak Indonesia\n2020-01-26 2020-10-06 Redaksi BatakIndonesia.com\nJAKARTA, BatakIndonesia.com — Napinadar. Mansai tarbarita hata on nuaeng. Marbingkas ma i sian barita ni arga ni lompalompaan na tung andul sian lompalompaan na sahorong di sada lapo parmanganan dingkan Simpang Tolu, Dairi, adui. Ala sar ni barita i, pola dipio parlapo i tu telepisi lao patumpolhon tu natorop domu tu arga ni lompalompaanna i. Sae ma i. Na ringkot saonari, taputihi ma angka parsiajaran na arga domu tu na masa i. Sada sian i, ima lam dasip ni panghobasion (pelayanan) ni angka partigatiga tu joloan on.\nNapinadar (sasintongna: na pinadar) marharoroan sian hata ‘padar’. Dung diambai panjoloani ‘di’ tu hata padar i gabe ‘dipadar’ ma (hata horja pasip). Hombar tu rangsa ni panurathonon hata Batak, hata ‘dipadar’ boi do gontion gabe ‘nipadar’ manang ‘pinadar’. Hata pinadar i ma na tumoho jala i ma unsomal dihatahon. Alani, hata ‘na pinadar’ marlapatan ‘yang dipadar’ atau yang diolah atau yang dimasak dengan cara memadar.\nNa pinadar ima sada horong lompalompaan (lauk) tradisional di halak Batak. Somalna, manuk ma parjuhutna. Manuk na pinadar ima jagal manuk natinutungan jala ginotaan (daging ayam dibakar lalu dilumuri oleh darahnya). Tusi diambahon ma angka parmasak na paro ijur dohot mandoit pangabas (dila), isara ni lasiak (cabe rawit), pege, hasihor, dohot andaliman. Sandok ingkon hohar ma hodok dung sidung mamanganhonsa. Alani do umbahen na somal disintak sasahalak kameja manang kaus kutangna pahurehure butuhana na marlambiak i dung sidung manganhon na pinadar.\nDang holan i, sipata, ingkon manetek ilu ala ni siakna. Jala, on ma hasurunganna: ingkon mangampir pangabas. Ra, ala ni ma umbahen didok goarna padar (ra, sian hata pedar). Pedar marlapatan rasa getir di lidah.\nDomu tu dila na mangampir i, sai dipangido halak ma aek ngali inumonna dung sidung manganhon manuk na pinadar. Hape, sasintongna, lehe do i. Ingkon aek na las-golom do inumon asa mombut siak ni lompan dohot pangampir ni dila i. Ingkon na mohop do alo ni na siak.\nI ma jo tusi, taringot tu pandoit ni manuk na pinadar i. Alai, huhutni, ra, patut do mandoit argana i, ate! “Ada arga, ada doit!” On ma mottona. Ingkon manginsombut pandoitna i sahat tu na lopus pandoit ni argana i.\nTombus! I ma hata na ampit domu tu panghilalaan dung sidung mangallang na piadar i. Ndang piga lompalompaan ni halak Batak na marrumangkon na songon i. Ala ni tombusna, molo mamolus inangbaonta sian jolonta, buriapus, datung berengonta i.\nMulak ma hita tu parsiajaran na une putihonta domu tu barita ni manuk na pinadar i. Sian suhi ni Ilmu Marketing, ndang pola be gararonta biaya iklan laho pahebaheba manuk na pinadar i, nunga tarbarita-boti ibana ala na masa i. Saonari, sipingkiranta ima boha ma asa manuk na pinadar i sahat tolhas tu meja parmagananta i.\nPorsea do ahu, bope i sada sian massam ni lompalompaan ni halak Batak, gumodang dope halak Batak na so hea mandaisa sian naung hea, lumobi ma bangso na asing. Alani, tapangke ma momentum on laho manghinsat halobian ni manuk na pinadar i. Hita halak Batak ma na pahehehonsa. Tatuhor ma, tapangan ma! Tambani, tapaias ma laponta. Tapasuman ma engkel supingta tu angka tobonta. Unang ma sai holan kaus kutang naung marhunik i tapangke. Argana i pe tapahombar ma.\nMolo songon i do, berengkon hamu, ianggo so tombus dai na. Tombus ma tagasta ala pandoit ni manuk na pinadar i.\nTotal Users : 327799\nTotal views : 1121378


Pahoppu Panggoaran – Amani Partogi\n← Eksplorasi atau Illegal Loging\nHari gini masih ada dapat hadiah Innova?, dasar penipu →\nPosted on 22 Juli, 2010 by Hendry Lumban Gaol\nDang tarhatahon boha las roha ni NaiMaralus dung sidung martelepon siMaralus sian Jakarta. Paboahon naung sorang pahoppuna. Tolu ari manipat, marpiar-piar las nirohana makkatahonsa tu akka donganna. Marbarita sosukkunon ibana di parpunguan nang tu ganup hombar balokna. Martahi ma nasida nadua, naiMaralus dohot tungganedolina mangebati pahoppuna. Domu tusi, martading hata nasida palumehon jabu, naeng tu di Cikarang. Ima inganna ni si Maralus.\nHanget ni rohana do asa dipaboa-boa tu saluhut. Tu parari kamis donganna sapargurendean tong martading hata, donganna saparonanan, nanaeng laho mamereng pahompuna. Dang hapalang tahe. Pahompu panggoaran nunga sorang, jala goar ni pahoppu na on nama pakkeon ni ibana tu joloan on.\nNian, nunga adong pahoppuna sian boru, jala goar ni pahoppu na ondo dibahen ibana goarna. Ido sada panjouon di halak batak. Molo pinakke goar ni pahoppu sian boru, digoari ma Oppung ni si adona, ninna. Alai molo pahoppu sian anak do, didok ma OppuAdona.\nNinna rohana jouon ni donganna pararikamis ma OppuRomaHamonangan. “Ikkon si Roma Hamonangan do goar ni pahoppukki” ninna ibana tu parumaenna naiPaimaon–hatihai. “Ai nunga monang au marpahoppu sian anak nang sian boru, molo naeng tambaan mu goarna, tambai hamu, alai goar sian oppungna, ima” ninna ibana manguduti.\nHatiha martelepon boruna siakkangan sian Jerman, dipaboa ibana do naung sorang pahoppuna i. “Naeng tu Jakarta au inang, nga sorang paramanmu” ninna ibana. Ondo boruna siakkangan, jala maringanan di huta ni opputta siNomensen, mangihuthon niolina ala karejo di san.\n“Ima tutu inong, attong hutongoshon pe pasitikketmu dohot bapa” ninna boruna par Jerman i. Dungi lalap masirarian ma nasida, bohama na marboru on, sude do dihatai. Sian rumang ni pahean ni pararikamis sahat rodi partaonan ni Naimaralus.\nPukkul sia manogot ni ari minggu, marhobas-hobas be ma nasida lao borhat tu gareja. Mar-Jas baget do anggo amaniUssok, si Maralus. Marsitabolan tu siamun huhut mamakke miak na hussus. Songoni nang naiUssok, dipakke kabaya pengantin i. Uli ma tahe idaon nasida nadua. Dungi dibaen ma baju na bottar di siussok, anak panggoaran i. Dang hatinggalan, songoni do nang amaniMaralus, denggan marpahean. “Hu pajaithon jas on anaha, holan tu ari pandidion ni pahoppukkon do” ninna ibana tu si Maralus huhut dililithon dasina tu rukkungna. Marsiberengan nasida nadua.\nTutu ma nian, songon na mulak poso do amaniMaralus. Takkup mamaekke jas nabaru i.\n“Bah, marpahean ma ho attong oppuHamonangan” ninna amaniMaralus tu niolina.\n“Daung!, hamu ma marminggu, di jabu ma au, pasikkophon sipanganon on” ninna mangalusi.\n“Dang songoni nian na ruhakku bah, las ma roham. Dang pataridahononmu na so sikkop nadibagasa rohami” ninna amaniMaralus ala di ida songon na so tabo idaon bohi ni naiMaralus.\n“Olo ma dah, so binoto amaniHamonangan on, tung so diboto nadibagas roha on” ninna mangalusi.\n“Ahai bapa, uma, songon na marhata metmet hamu” ninna siMaralus ala dibege natorasna marhata metmet.\n“Nion do dah, omak mon, dang dohot ninna tu gareja ala naeng makkobasi sipanganon” ninna amaniMaralus.\n“Ikkon marminggu do ho umak, asa rapmarpoto hita dohot amantaPandita innon” ninna si Maralus. “Anggo sipanganon i, lok si Lamtiur paturehon, ai holan mangaloppa indahan nama, anggo ikkanna rupe na sikkop do sian katering” ninna muse, alai dang diboto aha na dibagasan roha ni inongna.\nLogu nasomal, nomor saratus opat pulu onom do attong anggo ende di pandidion nabadia, paian ma di hami. Dungi jonjong be ma natoras na maboan dakdanak sididion. Holan diendehon sa ayat, tor mangissurut naiMaralus tu pudi. Laho haluar. “Tudia ho, pandidion nama” ninna amaniMaralus marhusip. Dang dialusi, sip. Jonjong ma na mamboan dakdanak sididion, mangalusi sukkun-sukkun ni pandita i.\nGeok do sipata molo binege akka goar ni dakdanak i. Habilangan jari do na mamakke goar batak. Dang haru binoto, dia bossirna. Na maila do manang na alani beguaha. Geookna muse, olo gabe goar jawa di baen amana. Ai da tung denggan ma nian molo dibaen goar ni dakdanak i sian hata batak?. Godang hata batak na massai uli mambaen goar.\nSahat ma tu siMaralus. Diboan ma siussok tu langgatan. Dibaen ma songon naung nadiparguruhon nasida minggu na salpu. Dungi dijouhon amantaPanditama goar ni siussok on. “Ale…Ale…” ninna, so jo satokkin. Dipadenggan muse harotas i. Huroa hurang takkas dijaha amantaPandita i.\n“Ale,…ale Jek… Luit… Bento Roma Hamonangan Sima…Tupang, hudidi ma ho…” ninna amantaPandita i. Alani gajjang ni goar i, marudut tu toru panurathonon ni marga nasida. Simatupang, gabe Sima..tupang. Mekkel suping pandita i. Gear ruas umbegesa.\nOn do huroa na niarsakkon ni NaiMaralus.\nDua ari na salpu nga didok ibana tu siMaralus, “Ai goar beguahai, maol jahaon ni deba, ia tung na mura-mura i ma nian dibaen”, ninna ibana. Ido, si Jacqluit Bento Roma Hamonangan do goar ni si ussok on dibaen siMaralus. Nga leleng diparsitta ibana goar Jacqluine, alai goar ni borua do on. Hape ala si ussok do na tubu, gabe dibaen ibana ma si Jacqluit.\nRo do tu pikkiranna, jouon ni donganna pararikamis ma ibana, OppuJekluit, ia so i OppuBento. “Bah, disilanghu muse, haduan…, baenonna ma hae Oppu Jek Luit Bento au?” ninna ibana marungut-ungut.\nPadua hali on ma ibana haboratan digoar di pahoppuna. Hatiha sorang si ussok di boruna parJerman i, nunga didok asa goar Batak di baen. Alai asing pikkiran ni naiMaralus, asing muse do dibaen helana. Dibaen do goarna Jaugher. “Asa goar Jerman, inong” ninna boruna, naiJaugher.\nAndorang so sorang pahoppu panggoaran si Jekluit, Oppung ni siJouher Karo do tarbarita goarna. Ala par Berastagi marga Karo-karo do helana. Tutu ma nian, tung marsak do rohani naiMaralus. Sian Oppung ni si Joker Karo gabe Oppu Jek Luit Bento Roma Hamonangan. “Tippas…” ninna naiMaralus\n5 thoughts on “Pahoppu Panggoaran”\n26 Juli, 2010 pukul 2:06 pm\t Balas\nKwakakakak hahaha hihihi sabbor,, loja au mekkel sasada au,, ai sian dia do dapotmu suhutan on Latteung.. ah namalo mahoba,, ikkon husuhuthon on muse tu dongan asa dohot taruli di goar na erget…. hahaha salut bah..\n27 Juli, 2010 pukul 6:12 pm\t Balas\nolo nanguda, baen ma gaor ni pahoppum muse songoni akke..kawkkawawa\n11 Agustus, 2010 pukul 1:47 pm\t Balas\nhuaaaaaa………. gile….gile……..asi nai rohakku mamereng oppung ni sijeckuit boru i….gabe sai siparekkelon ma hape inanttai di pararikamisan.\ntohodoi cerita muna i laeeeee……\n11 Agustus, 2010 pukul 9:35 pm\t Balas\ntohodo lae… boha huroa?, naeng marsitandaan hamu hehehehe\n6 Desember, 2013 pukul 6:36 pm\t Balas\nPas do na didok ni amani Partogi i,ai bingung do iba di jaman nuaeng,adong doi mambahen Goar ni anakna sian Bibel contoh Yohannes, Jakkobus,Niko Demus,alai dung balga sada pe pangalahona dang adong natikkos,alias gabe Pamangus na tumangonan do dibahen goar Batak na bisa biasa i asa molo jahat pe dakdanaki dung balga dang gabe si hataon natua tua,he…he..he….


Mangoloi Debata marhite hamoraon – Parjumpanganta\nMangoloi Debata marhite hamoraon\n21 Juni 2010 Parjumpanganta\nBahan Sermon Distrik XXI Jakarta-3\nRefleksi tu Jamita Minggu 11 Juli 2010\n1. Ringkot do hamoraon. Molo tapamanat ngolu ni jolma di portibi on, tontu sude do mangkaringkothon arta, isarani hepeng, sere, mutiha, intan, undungundung, investasi, mobil, dna, sandok sude do jolma mangharingkothon hamoraon. Halak na porsea manang tadok ma jo halak Kristen ndang marimbar sian jolma na asing, tongtong do diharingkothon hamoraon. Ringkot do di halak na porsea arta, hepeng sahat tu na gabe mamora ibana. Jala marhite hepeng dohot artana i do ibana manggohi jala pasauthon ngoluna di portibi on. Ima ngolu na marrumang haporluan (kebutuhan) fisikal (primer, sekunder, tertier, lux), songon i nang kebutuhan sosial kultural (paradaton), dohot haporluan (kebutuhan) partondion (koinonia, diakonia dohot marturia), isarani, di parmingguon dohot di partangiangan wijk, tapatupa do na papungu pelean, jala masa do tolu sahat tu opat hali marpelean molo di parmingguan. Sandok ringkot do mararta jala marhepeng hita sahat tu na gabe mamora. Molo di tingki balga sidabudabuan na tasangkapi, tontu godang ma hepeng taharingkothon. Sialani i ringkot do na papunguhon hepeng godang. Ndang adong na sala di halak na papunguhon hepeng godang. Na sala ima molo humolongan rohana di arta dohot di hepeng na pinapunguna i. ‘Ai urat ni nasa hajahaton do roha na holongan di hepeng; i do disangkapi na deba, umbahen na lilu sian haporseaon i, gabe diaithon do godang na bernit tu dirina’ (1 Tim. 6:10).\n2. Sian Debata do hamoraon i. Tung so tarbahen jolma i do paadonghon hamoraon di ngoluna sian dirina sandiri. Sian Debata do hamoraon i. Alani i ndang patut jolma i paburnang dirina di jolo ni donganna jolma, tarlobi di jolo ni Debata na sangap i. Baliksa, ingkon lam unduk jala lam toruk do sasintongna roha ni angka halak na mora i di jolo ni Debata ala gumodang nasida manjalo, mandai, jala mamangke hamoraon ni Debata. Ndang gabe sabalikna, manghilala nasida sumurung sian donganna jolma, ujungna tubu ginjang ni roha, jala na jumorbut maradophon Debata pe gabe neang rohana. On do na sala. On do na pininsang ni si Jakobus di turpuk on. Molo on do na masa, didok si Jakobus, tagamon ‘tumatangis jala mangangguhi nasida managam haporsuhon, na naeng songgop tu nasida’ (ay. 1). Molo on do na ingkon masa hape, tumagonan ma unang mamora iba. ‘Sai nirimpu parhunihan, hape pargadongan, sai nirimpu parsaulian, hape hamagoan. Saleleng so tarjalo roha ni jolma i, ia hamoraon i sian Debata, manang boha pe ndang gabe parsaulian hamoraonna i, baliksa gabe hamagoan do i. Naeng rajuman ni sude halak na porsea molo sian Debata do hamoraon i, naeng ma pangkeon i tu lomo ni roha ni Debata pasauthon sangkap ni Debata, patimbulhon harajaonNa dohot pasangaphon Debata. Unang do sabalikna, dipangke laho patimbulhon hasangaponna, alai gabe paoruhon hasangapon ni Debata; goar ni na mora i tarbarita, alai Goar ni Debata gabe holip. Molo adong pe sian halak na porsea i, boi pasahathon peleanna na balga, unang ma didok rohana sian gogona i, alai ingkon rajumanna do i, songon kesempatan na tu ibana sian Debata, alani i ingkon dohononna mauliate tu Debata ala diloas Debata dope ibana pasahathon i.\n3. Hamoraon padengganhon hangoluan. Hea do ra tabege pandohan OKB ima Orang Kaya Baru. Molo ni bahasa batakhon : ‘Halak na imbaru mamora’. Molo tapamanat pangalaho ni halak on, godang do na so boi mamboanhon dirina mamangke hamoraonna i, ujung na gabe tubu ginjang ni roha, paburnang diri, jala na humansit do pe gabe sasaran ni angka parjahat, ala ndang suman pamboanhononna. Tontu, ndang gabe padengganhon ngolunta be disi hamoraonta i, baliksa gabe paoruhon sangapta do. Songon halak kristen ingkon paradeonta do dirinta manjalo hamoraon. Lapatanna, ingkon tapasomalsomal do dirinta manjalo hamoraon asa unang gabe sala mamangke hita di hamoraon na sahat tu hita. Tontu, dihalomohon Debata do halak na porsea i mamora. Rade do Debata manumpahi angka na porsea, asa mamora be di arta. Ai na mora do Debatanta, ‘Gok di Jahowa do tano on ro di isina, portibi on dohot pangisina’ (Psalm 24:1). Alani i ingkon jumolo do paradeonta dirinta manjalo hamoraon i, asa unang tarsonggot, ujungna tarontohon gabe so diboto boha mamangke dohot denggan. Dungi di angka na naeng mamora diharinggashon ma mulaulaon, dihaburjuhon jala dihabengethon ma ulaon na sahat tu ibana. Na dumenggan ingkon boi do diparhaseang angka na porsea i artana, hepengna sandok hamoraonna, marhite na boi pasauthon dohot manggohi angka na ringkot di ngoluna siganup ari jala huhut mangurupi angka dongan jolma. Denggan do na papunguhon arta, alai ingkon sipasidingon do pangalaho na pagukguk arta molo gabe tu hamagoan ni iba sandiri dohot na mamangke hamoraonna i mangagohon dongan jolma. Ingkon pangkeon ni halak na porsea i do artanta manang hamoraon i manarihon dohot paturehon ngoluna tujoloan on, asa ummuli jala dumenggan sian ari sadari on. Ingkon gabe padengganhon ngolunta do hamoraon na di hita i, ndang gabe paoruhon nilai ni dirinta di jolo ni jolma tarlumobi di jolo ni Debata.\n4. Hamoraon parhitean di angka na porsea. Sasintongna holan di halak na mangolu do ringkot hamoraon. Lapatanna, di tingki ngolu di portibi on do ringkot di hita hamoraon i. Molo dung mate jolma i, ndang boi be pangkeonna hamoraonna i, tading do sudena i. Ndang adong be kesempatan di ibana, mamangke hamoraonna i, tu hasangapon ni Debata. Hape molo tapamanat boi dohonon gumodang do kesempatanta patuduhon holong dohot pangurupionta marhite hamoraonta i. Manang dohonon, gumodang do hamoraon i parhiteanta mangoloi lomo sangkap halomoan ni Debata. Alani i, ingkon marusaho do angka na porsea i, mamangke hamoraonna songon parhiteanna patuduhon haporseaonna tu Debata. Marhite na songon i do halak na porsea i, boi mangkilala mangolu dibagasan haporseaon tu Tuhan Jesus. Tongon do turpuk jamita on di Minggu Parolopolopon ni hurianta, marningot naung 70 taon hurianta HKBP manjujung baringinna (mandiri). Molo tapamanat do ngolu ni parhuriaonta, nunga tung godang angka ruas ni hurianta angka na pistar, na maju dohot angka na mora. Tontu, sihalashononhon ni hurianta do on. Alai, naeng ma hamoraon, hapistaran dohot hamajuon i gabe parhitean ni ruas ni hurianta patuduhon na lam tu torasna haporseaonta mangihuthon jala mangoloi huhut pasauthon sangkap hatuaon ni Debata. Molo tapahombar di tingki parpudi on, manghirim do angka huria na deba, di angka pangurupion ni ruas ni hurianta angka na mora. Sada kesempatan do on, dilehon Tuhan i, laho mamangke hamoraon i mangurupi nasida. Ndang be sai mamingkirhon holan di huria i sandiri, alai denggan do molo mangaranap laho pangurupi angka huria na ringkot siurupanta, tarlumobi di na paulihon bagas joro, bagas huria dohot angka haporluanna. Jala dipigapiga huria di bona pasogitta, adong dope na so tuk mambalanjoi pangulana.\n5. Pasupasu manang haporsuhon. Dua do gondangna mamangke hamoraon, ima manghorhon pasupasu manang parohon haporsuhon. Tontu, di angka na denggan jala sintong mamangke artana manang hamoraonna, manghorhon pasupasu do i tu ibana. Molo buas do ibana jala ni onjar ni haporseaonna mamangke hamoraonna, tumpahan ni Debata ma ngoluna. Dos do i songon pandohan ni halak Batak: ’Songon mandanggur batu tu dolokdolok, ni danggur sada, masursur godang tu toru, manang ’buang buang ganda, lam ni buang lam marganda’. Lapatanna, dihilala namora i do, hinorhon ni pamangkena di hamoraonna i. Manghorhon las ni roha tu dirina, tu keluarga, dohot tu sude halak na humaliangna. Sandok dihilala ibana do panghorhon ni hamoraonna i. Alai, di angka halak na mamangke hamoraonna, jabatanna dohot huasona mamongkihi na pogos, na gale, jala na so mardihadiha, jaloonna do muse jambarna sian Debata, ima haporsuhon. Jala jaloon ni saluhut halak do uhuman sian Debata, molo dipasuasaehon ibana hamoraonna jala dipangke paleahon Debata. Alani i, ingkon sipadaoon do na mambahen hamoraon gabe pusok manang dasor ni ngolu ni halak kristen. Ndang hamoraon i manontuhon ngolu ni hakristenonta, alai, Debata do na manontuhon jala dasor ni haporseaonta mangolu di portibi on (Pil. 4:13).\nPrevious Article Bahan Sermon Parhalado\nNext Article Jamita Epistel 25 Juli 2010\n3 respons untuk ‘Mangoloi Debata marhite hamoraon’\nRanto H Tambun 5 Juli 2010 / 2:37 am\nbagus ba anggia, torus ma manurat. Molo pe di hatai dison sai hira na mamburai na mora, ndang na anti hamoraon hita nang halak Kristen. Alai na sala ima moo dipangke do hamoraon i tu marlomolomo, manang gabe manusai halak, ima na marje nanidokna i. Mamora ma hita luhut ai, unang gabe mangholit, tapasangap ma Debata marhite sinadongan na adong di hita. Ai memang sude do hita boi mamora, Selamat manurat ate.\nElumbantoruan 10 Juli 2010 / 4:30 am\nSongon na hurang pas tu thema ni minggunta on Amang, ai di almanak tai themana “Mangauhon Pangoloion ni Tuhan Jesus”\nParjumpanganta [Pdt. Singhan Pardede] 13 Juli 2010 / 5:37 am\nSaurdot do i amang. Molo taoloi Debata marhite na mamangke artanta (hamoraonta) dohot denggan, naung mangauhon pangaloion di Tuhan Jesus do i.


“Unang ma Galegale Tanganmu”—Sepania 3:16 | Siparsiajaran\n“Unang ma galegale tanganmu!”—SEPANIA 3:16, Bibel siganup ari.\nENDE: 54, 32\nSongon dia do Jahowa patoguhon tangan ni si Musa, si Asa, dohot si Nehemia?\nSongon dia do Jahowa patoguhon tanganta saonari?\nSongon dia do hita boi patoguhon tangan ni angka donganta?\n1, 2. (a) Angka aha do parungkilon na taadopi saonari, jala aha pangkorhonna tu hita? (b) Aha do pangkirimon na tadapot sian Jesaya 41:10, 13?\nSAHALAK perintis biasa na marhasohotan tu sahalak sintua mandok, ”Nang pe denggan diulahon hami sude ulaon di partondion, alai jotjot dope ahu holsoan. On mambahen ahu maol modom, mura marsahit, maol marsaor tu dongan, jala mambahen ahu ndang marhiras ni roha.”\n2 Boi do taantusi pangkilalaan ni donganta on? Ala mangolu di portibi na dirajai Sibolis, godang do sitaonon na taadopi. Songon jangkar na mambahen kapal ndang boi meret, holso ni roha pe boi mambahen lam borat sitaononta. (Poda 12:25) Aha do na mambahen hita gabe holsoan? Boi do ala marujung ngolu na tahaholongi, marsahit na posi, susa di parhepengon, manang alani penganiayaan. Ala marsak rohanta, boi do on mambahen hita ndang marhiras ni roha. Alai pos ma rohanta, rade do Debata mangurupi hita.—Jaha Jesaya 41:10, 13.\n3, 4. (a) Songon dia Bibel mamangke hata ”tangan” gabe tudosan? (b) Aha do na boi mambahen gale tanganta?\n3 Jotjot do Bibel mamangke tudosan taringot bagian ni pamatangta laho manggombarhon angka parange ni jolma. Umpamana, jotjot do tangan dibahen gabe tudosan. Tingki dipaboa di Bibel taringot jolma na gogo tanganna, on patuduhon molo ibana togu jala rade. (1 Sam. 23:16; Esr. 1:6) On muse patuduhon molo ibana marpos ni roha jala marpangkirimon.\n4 Di tingki na asing, disurat do di Bibel taringot halak na gale tanganna. On patuduhon, ibana ndang togu jala ndang marpangkirimon. (2 Kron. 15:7; Heb. 12:12) Tingki marsak hita manang lam gale paralealeonta tu Jahowa, on boi mambahen hita ndang marhiras ni roha. Adong do na boi patoguhon hita? Songon dia do asa boi togu, martahan, jala mandapot las ni roha?\n“NDADA NA HURANG GANJANG TANGAN NI JAHOWA LAHO MANGURUPI HAMU”\n5. (a) Songon dia do pangkilalaanta tingki mangadopi parungkilon, alai aha do na boi taingot? (b) Aha do na laho taulas?\n5 Jaha Sepania 3:16, 17. Unang mabiar manang gabe gale tanganta tingki adong parungkilon. Ala songon Ama parholong do Jahowa, na manogihon asa tapasahat sude holso ni rohanta tu Ibana. (1 Ptr. 5:7) Disarihon do hita dos songon tingki Ibana manarihon bangso Israel. Didok tu nasida, ”Ndada na hurang ganjang tangan ni Jahowa laho mangurupi hamu.” Rade do Ibana paluahon halak na marsihohot. (Jes. 59:1) Di artikel on, taulas ma tolu sitiruon na patuduhon, na olo jala boi do Jahowa patoguhon angka naposoNa mangulahon lomo ni rohaNa nang pe sipata maol. Taida ma songon dia sitiruon on boi patoguhon hita.\n6, 7. Aha do na taparsiajari sian halak Israel na monang mangalo halak Amalek?\n6 Dung ruar halak Israel sian Mesir, ro ma halak Amalek mamorangi nasida. Didok si Musa tu si Josua asa manguluhon halak Israel tu parporangan. Dung i, ditogihon si Musa ma muse si Aron dohot si Hur asa laho nasida tu dolok. Sian i, boi ma diida nasida parporangan i. Ala na mabiar do baoa na tolu on gabe manadingkon parporangan i? Tontu ndang!\n7 Diihuthon si Musa do tudutudu na boi mangurupi halak Israel asa monang mangalo halak Amalek. Ditiop ibana ma tungkotna jala diangkat ma tu ginjang. Tingki diulahon si Musa i, dilehon Jahowa ma gogo tu halak Israel laho mangalo halak Amalek. Dung lam loja tangan ni si Musa, gabe naeng monang ma halak Amalek. Alai, pintor hatop ma ro si Aron dohot si Hur mangurupi si Musa. ”Dibuat nasida ma batu sada, dibahen ma tu toruna, asa hundul ibana tusi; ro ma si Aron dohot si Hur tumungkol tanganna sambariba be; gabe hot ma tanganna i, paima mate mata ni ari.” Alani hagogoon ni Debata, monang ma halak Israel.—2 Mus. 17:8-13.\n8. (a) Aha do na diulahon si Asa tingki halak Etiopia mangancam halak Juda? (b) Aha do na boi tatiru sian si Asa?\n8 Rade do Jahowa mamangke huasoNa mangurupi naposoNa di tingki ngolu ni Raja Asa. Godang do tentara na dipaboa di Bibel, alai tentara ni si Jara sian Etiopia ma na umbalga, godangna 1.000.000 halak na jago. Tentara ni halak Etiopia dua hali lompit godangna sian tentara ni si Asa. Gabe mabiar manang marmetmet ni roha do si Asa? Gabe gale do tanganna? Ndang! Hatop do si Asa mangido pangurupion sian Jahowa. Molo diida sian bilangan ni nasida, ra ndang boi halak Israel manaluhon halak Etiopia. ”Alai anggo Debata, saluhut do tarpatupasa.” (Mat. 19:26) Marhite hagogoonNa, ”ditaluhon Jahowa ma halak Etiopia maradophon si Asa”, jala tongtong do ”marsihohot roha ni si Asa tu Jahowa saleleng mangolu ibana”.—2 Kron. 14:7-12; 1 Raj. 15:14.\n9. (a) Boasa tongtong diuduti si Nehemia padengganhon tembok Jerusalem? (b) Songon dia do Debata mangalusi tangiang ni si Nehemia?\n9 Tingki laho si Nehemia tu Jerusalem, aha do na diida ibana? Diida ma angka musu sian inganan na asing mangancam halak Jahudi. Gabe ndang diuduti nasida be padengganhon tembok Jerusalem. Ndang boi be dijaga kota i, gabe mabiar ma halak Jahudi. Songon dia do pangkilalaan ni si Nehemia? Gabe mabiar do ibana jala gabe gale do tanganna? Ndang! Songon si Musa, si Asa dohot naposo ni Jahowa na asing na marsihohot, tongtong do si Nehemia marhaposan tu Jahowa. Martangiang do si Nehemia tu Jahowa mangido pangurupion jala ditangihon do tangiangna. Dipangke Jahowa do huasoNa na mansai balga laho patoguhon halak Jahudi. (Jaha Nehemia 1:10; 2:17-20; 6:9.) Porsea do hamu na dipangke Jahowa gogoNa laho patoguhon naposoNa saonari?\nPATOGUON NI JAHOWA DO TANGANMUNA\n10, 11. (a) Songon dia cara ni Sibolis pagalehon tanganta? (b) Songon dia do Jahowa patoguhon jala mangalehon gogo tu hita? (c) Aha do laba na tadapot sian tudutudu ni Jahowa?\n10 Taboto do, ndang olo Sibolis gabe gale tanganna. Marsitutu do ibana mambahen asa unang taulahon be ulaon partondion. Dibahen ibana do gabus dohot ancaman sian pamarenta, pemimpin agama, dohot halak na manimbil sian hasintongan. Aha do na tinujuna? Lomo rohana asa unang marbarita na uli hita. Alai, boi jala olo do Jahowa mangurupi hita, jala dilehon do tondi parbadiaNa patoguhon hita. (1 Kron. 29:12) Mansai ringkot do mangido tondi parbadia asa boi tatundalhon elaela ni Sibolis dohot portibi na nirajaanna. (Ps. 18:39; 1 Kor. 10:13) Mandok mauliate do hita ala tadapot pangurupion sian Bibel. Rimangi ma angka na taparsiajari sian publikasinta ganup bulan. Dipasahat do hata di Sakaria 8:9, 13 (jaha) tingki dipadenggan bagas joro di Jerusalem. On paposhon rohanta.\nMansai ringkot do mangido tondi parbadia asa boi tatundalhon elaela ni Sibolis dohot portibi na nirajaanna\n11 Dipatogu Jahowa do hita marhite tudutudu na dilehon di parpunguan, di kebaktian, dohot di singkola teokratis. Tudutudu on mangurupi hita manomba Jahowa sian ias ni roha, asa marpangkirimon, jala mangurupi hita laho mangulahon tanggung jawab Kristen. (Ps. 119:32) Olo do hamu dipatogu marhite tudutudu sian Jahowa?\n12. Aha do na ingkon taulahon asa tongtong togu?\n12 Diurupi Jahowa do naposoNa manaluhon halak Amalek dohot halak Etiopia, jala dilehon do gogo tu si Nehemia dohot halak Jahudi laho padengganhon tembok Jerusalem. Saonari, dilehon Jahowa do gogo tu hita tingki marbarita na uli, nang pe godang sitaononta jala godang na so olo manjangkon. (1 Ptr. 5:10) Ndang pintor dipamago Jahowa sitaononta. Alani i, ingkon martahan do hita. Songon dia carana? Ingkon tajaha do Bibel ganup ari, paradehon na ringkot tu parpunguan. Marsiajar Bibel sahalakta, mambahen panombaon na sasaripe, jala tongtong martangiang tu Jahowa. Unang ma tapaloas manang aha pe na mangambati angka na diparade Jahowa laho patoguhon hita. Molo dihilala hamu songon na gale partondionmuna, pangido ma pangurupion sian Debata. Hilala ma panogunoguon sian tondi parbadia na patoguhon hamu jala mambahen hamu mangoloi lomo ni roha ni Debata. (Plp. 2:13) Olo do hamu patoguhon tangan ni na asing?\nPATOGU MA TANGAN NA GALE\n13, 14. (a) Songon dia do sahalak donganta dipatogu dungkon marujung ngolu tungganeboruna? (b) Songon dia do hita patoguhon na asing?\n13 Dilehon Jahowa do tu hita dongan sahaporseaon na boi patoguhon hita. Didok apostel Paulus, ”Patogar hamu ma tangan na so marnangon dohot ulu ni tot na telluktelluk, patigor hamu ma sidalanan ni patmuna.” (Heb. 12:12, 13) Godang do halak Kristen di abad na parjolo mandapot pangurupion sian dongan sahaporseaon. Songon i ma nang saonari. Parrohahon ma on. Dung marujung ngolu tungganeboru ni donganta, jala diadopi ibana angka sitaonon na asing, didok ibana, ”Huboto ma, ndang boi tapillit andigan manang sadia godang sitaonon na taadopi. Tangiang dohot parsiajaran Bibel, dos songon pelampung na mangurupi ahu asa unang lonong. Pangurupion sian dongan sahaporseaon mambahen lumbang pangkilalaanku. Gabe huboto ma, ringkot do patoguhon paralealeonta tu Jahowa andorang so ro sitaonon.”\nGanup halak di huria boi patoguhon dongan na asing (Ida paragraf 14)\n14 Tingki marporang dohot halak Amalek, ditungkol si Aron dohot si Hur do tangan ni si Musa asa tongtong togu. Saonari, hita pe boi songon i marhite mangurupi angka donganta. Adong do angka donganta na gale ala lam matua, ala marsahit, adong tantangan sian keluarga, lungunlungunan, manang ala mate na hinaholonganna. Hita pe boi do patoguhon angka na poso, na jotjot dielaela mangulahon na sala manang asa sangap di portibi on. (1 Tes. 3:1-3; 5:11, 14) Alani i, lehon ma tingki laho mamparrohahon angka dongan di Bale Harajaon, tingki marbarita, tingki rap mangan, manang tingki martelepon tu nasida.\n15. Aha do pangkorhon ni hata na patoguhon tu dongan sahaporseaonta?\n15 Dung monang si Asa mangalo tentara ni Etiopia, dijujui si Azaria do ibana dohot bangsona mandok, ”Alai anggo hamu, pir ma tondimuna, jala unang daukdauk boti tanganmuna i, ai sai na marupa do sogot ulaonmuna i.” (2 Kron. 15:7) On manjujui si Asa mambahen asa adong muse panombaon na sintong. Dos songon i ma, hata na patoguhon boi mambahen halak na asing tongtong manomba Jahowa. (Poda 15:23) Unang ma lupa hita, na patoguhon donganta do hita tingki talehon komentar na denggan di parpunguan.\nSi Nehemia ndang holan mangidaida ulaon i, alai dohot do ibana padengganhon tembok Jerusalem\n16. Songon dia do angka sintua maniru si Nehemia? Paboa ma pengalaman songon dia angka dongan sahaporseaonta mangurupi hamu.\n16 Marhite pangurupion ni Jahowa, dipatogu do tangan ni si Nehemia dohot halak Jahudi. Dipadenggan nasida ma tembok Jerusalem holan di bagasan 52 ari! (Neh. 2:18; 6:15, 16) Si Nehemia ndang holan mangidaida ulaon i, alai dohot do ibana padengganhon tembok Jerusalem. (Neh. 5:16) Ditiru angka sintua do si Nehemia. Dohot do nasida mangurupi ulaon konstruksi dohot paiashon Bale Harajaon. Dipatogu nasida do dongan sahaporseaon na marsitaonon marhite manjumpangi nasida jala manogihon nasida rap marbarita na uli.—Jaha Jesaya 35:3, 4.\n17, 18. Tingki marsitaonon jala marsak, aha do na paposhon rohanta?\n17 Tingki rap saulaon hita dohot dongan sahaporseaon, lam marsada ni roha ma hita. On pasolhothon paralealeonta jala lam paposhon rohanta tu pasupasu na laho tajalo di Harajaon ni Debata. Tingki tapatogu tangan ni na asing, na mangurupi nasida do hita asa martahan mangadopi sitaonon jala tongtong marpangkirimon tu ari na naeng ro. Asing ni i, tingki taulahon on, hita sandiri pe dipatogu jala tongtong marpangkirimon.\n18 Molo tarimangi cara ni Jahowa mangurupi jala mangalinggomi angka naposoNa najolo, lam togu ma haporseaonta. Alani i, tingki marsitaonon hamu jala marsak, ”unang ma galegale tanganmu”! Pos ma rohamu, tingki martangiang hamu tu Jahowa, dipargogoi jala pasupasuonNa do hamu marhite HarajaonNa di ari na naeng ro.—Ps. 73:23, 24.\nDi Bibel, godang do lapatan ni hata ”tangan”. Molo didok ”tangan ni Jahowa”, on mandok huasoNa. Dipangke Jahowa do gogoNa laho mangurupi naposoNa jala manaluhon musuNa


Home » sermon » Epesus 5:15–21\nDibagasan surat Apostel Paulus tu Huria Epesus on,digurithon panurat ni surat on do taringot tu sangkap ni hatuaon ni Debata tusaluhut hasiangan on, banua ginjang nang di tano on, dipasada ibana dibagasanKristus songon ulu ni Huria ( Ef 1 ; 10 ) hombar tu sido molo ta parrohahonbagian pamuha I ni surat on tung tangkas do dipaandar di si songon dia rumangni hasadaon I dipatupa Debata. Na digombarhon marhite sada pamatang jala Jesusido songon Ulu, na asing muse adong manggobbarhon songon sada bangunan ia jesusima songon batu parsuhi, manang songon sahalak pardijabu Jesus do Iasinondukna. Asa saluhut diida panurat on do dibagasan konsep holong ni rohadohot pambahenan ni Debata na patar dibagasan, pambahenan, basabasa hasesaan nidosa nang habadiaon na pinasahat ni Debata dibagasan Kristus.\nAdong di pigapiga thema na boi dapotta dibindu palimahon on. Diuji Paulus do pasahathon poda na marhahonaan tu parngoluan Huria, issarana : Ngolu ni Huria manghorhon aspek na positif ( 5 ; 1-2 ) dohot na negative ( 5 ; 3 – 7 ) suang songoni do rumang ni parngoluan ni Huria naung sinondangan ni natiur ni Tuhan I, dohot huria naung mangolu dibagasan tondi ni Debata ( 5 ; 15 – 20 ) asa turpuk on bagian naparpudi. Pandohan di ayat 15 “ Antong manatma hamu…dst” di pamuhai ayat on dipangke do hata antong nabertujuanlaho mangalehon pangarippunan ni pangajaran naung andar di Ayat 14, marnida tung mansai ragam do ancaman di tonga tonga ni Huria , ima huaso haholomon na rogom tu jolo nasida, naeng marsangkap margogo haporseaon nasida. Ala ni I ditonahon si Paulus asa manta ma hamu mamereng manangkasi parulaon muna. Istilah manta marharoroan sian hata Akribos namarlapatan kewaspadaan. Dibagasan hamanaton do tarantusanaha ma nadidok ni Debata, ditubuhon ido roha na marsiantusan. Gabe di goari ma nasida angka jolma namarroha ( nabisuk ), ala memang tangkas do ia habisuhon I, holan sian Debata doi boi jumping ( Pat.Poda 2 ; 1 – 15 )\nDi Ayat 16 : diuduti do poda marhite hatana namandok : “ Parhaseang hamu ma tingki, Ia hari hasusaan do nuaeng. “ dipangke Paulus do kalimat na marsifat paradoks, disada sisi disoso I do marhite mamangke tingki dohot denggan alai dina asing dipaingot do hina jahat ni tingki nuaeng. Aha do maksud ni si Paulus na mandok :” ari hasusaan do nuaeng “ . Sasintong na molo holan ari ido naeng siida on ta, boi do dohonon dang apala adong sihabiaran, alai naeng ondolhonon ni si Paulus do lam tu ragamna ma hasusaan dibagasan ngolu ni angka na porsea. Tung godang do Jolma ditingki na parpudion, nungga tung torop naung nirajaan ni hajahaton dohot huaso haholomon, alai naung pe songon I dipaingot siPaulus do, basa basa ni Debata do anggo tingki on tuganup angka na porsea, asa dipangke ma tingki dibagasan habisuhon unang gabe talu dibahen haholomon i. hombar tu si di ayat 18 on didok Paulus : “ Unang ma mabuk hamu bahenon ni anggur, ai hamagoan do di bagasan I, alai gok tondi ma hamu. “ Boasa di goari Paulus manginum anggur ? ala memang moho mabuk binahen ni na minum anggur boi do I patubu hagiot ni daging dohot lan angka naroa, Ala ni ima sebalikna dipodahon si Paulus asa di gohi tondi angka ruas ni Huria I, asa diantusi nasida songon dia do lomo ni roha ni Debata.\nAyat 19 didok paulus “ Hatahon hamuma sama hamu… du “. Sasintong na pandohan on dada na mengarah tu Glosolalia ( Bahasa Lidah ) alai molo tapa ombuk tu klose 3 : 15 namandok “ Jala dame ni Kristus ima na mangajari dibagasan rohamuna, ai tu si do hamu di jou dibagasan sada daging, gabe parroha mauliate ma hamu. “ Molo diondolhon ende puji pujian ni par Psalmen dang na mar tudu tudu tu angka ende na di padan na robi I alai, Psalmen mandok ima angka ende na niajarhon ni Tondi i. Naeng ma nian marende Ruas marhite na mangungkap roha dohot mangendehon denggan basa ni Debata. Manontong mandok mauliate di saluhut na masa di bagasan ngolunta. Mangasahon tondi I do asa boi hita mangulahon saluhut na masa di bagasan ngolunta. Mangasaon Tondi I do asa boi hita mangulahon saluhutna di bagasan unduk dohot serep ni roha.\nGabe angka roha na bisuk I do di igil Debata sian ganuphalak Kristen, jala naeng ma nian andar noni dibagasan parngoluonta songonsiihuthon Kristus I hita. Boi do postibi on mangiming iminghon godang angka lasni roha alae marhite Tondi I marhabisuhon do siihuthon ni Kristus lahomanimbangi dia do lomo ni roha ni Debata manang na do hasogohon ni Debata.Diigil do halak Kristen gabe jolma na berkwalitas. Adong sada pandohan namandok “ Makna kehidupan itu tidak di tentukan oleh seberapa lama manusia ituhidup, melainkan bagaimana dia mampu untuk menunjukkan kwalitas kehidupannyasebagai manusia “. Bagaimana supaya berkwalitas ? yaitu dengan memperhatikan ataupun menjalanikehidupannya sesuai dengan kehendak Tuhan. Disi do asa boi jumping Jubilatemolo marhabisuhon hita di bagasan hata ni Debata.


Di Sitindangi Ni Jahowa, Aha do Labana Marsaor dohot Dongan Sahaporseaon?\nTung pe hami ingkon mamolus ramba bolak, udan, las ni ari sai ro do hami tongtong tu parpunguan nami. Tung pe mangadopi godang parungkilon jala loja ala naung karejo sadari manipat, boasa Sitindangi Ni Jahowa marsitutu laho pajumpang dohot dongan sahaporseaon di huria nasida?\nAsa mangolu partondion nami. Si Paulus manjujui angka dongan na adong di huria asa ”marsiantoan ma hita”. (Heber 10:24) Hata on marlapatan ”manat mamingkirhon” manang mananda na sada tu na asing. Jadi hata ni si Paulus on mangonjar roha nami asa manarihon dongan na asing. Lamu ditanda hami sasaripe na asing na adong di huria, lamu diboto hami ma na adong do pigapiga sian nasida naung boi mangatasi ambatambat na tong diadopi hami, jala nasida boi mangurupi hami laho mangatasi i.\nMambahen sada paralealean na gomos. Di parpunguan, hami marpungu, ndang tu asal dongan, tu aleale na solhot do. Di tingki na asing, hami pe rap mardalani do jala rap manganmangan. Aha ma laba ni parsaoran sisongon on? Hami marsiajar asa lam mangargai na sada tu na asing, jala lamu gomos ma holong nami sama hami. Molo adong aleale nami na marsitaonon, las do roha nami mangurupi nasida ala naung gomos paralealean nami. (Poda Sian Salomo 17:17) Molo rap marsaor hami dohot sude ruas ni huria, patuduhon na ”denggan marsipasarisarian” do hami.—1 Korint 12:25, 26.\nHami manogihon hamu asa mamillit aleale na mangulahon lomo ni roha ni Debata. Boi do dapot muna aleale sisongon i di huria Sitindangi Ni Jahowa. Unang ganggu roha muna laho marsaor tu hami.\nBoasa mansai marlaba parsaoran di parpunguan?\nAndigan do adong tingki muna laho mananda huria nami lam jonok?\nSongon Dia do Parpunguan ni Sitindangi Ni Jahowa Diulahon?\nLului ma hatorangan taringot songon dia parpunguannami diulahon.\nBagihon Bagihon Aha do Labana Molo Marsaor Hita Dohot Dongan Sahaporseaon?